নিউ টাউনের বাসিন্দাদের একাংশের অভিযোগ, মানুষের সচেতনতার অভাবে এই অভিনব পরিষেবা কার্যত সঙ্কটে। এক বাসিন্দা বলেন, ‘‘নিউ টাউনকে দূষণমুক্ত রাখতে সাইকেল খুবই উপযোগী একটি পরিবহণ। কিন্তু কিছু মানুষের সচেতনতার অভাবে এই পরিষেবা ধাক্কা খাচ্ছে।’’ নিউ টাউনের নারকেলবাগান মোড়ের এক বাসিন্দা বলেন, ‘‘এই স্মার্ট সাইকেলের ভাঙা লক পড়ে ছিল আমাদের বাড়ির কাছে একটি মাঠে। এক জায়গায় আবার দেখলাম, একটি সাইকেলে দু’জন চেপে চলেছে। এ ভাবে সাইকেল ব্যবহার করলে কী করে পরিষেবা ঠিক মতো চলবে?’’